[bookmark: _4gjt1curu8pp]Р Е П У Б Л И К А  Б Ъ Л Г А Р И Я
КОМИСИЯ ЗА ПРОТИВОДЕЙСТВИЕ НА КОРУПЦИЯТА И 
ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО
				     
Р Е Ш Е Н И Е
№ РП–218–18–043
гр. София, 01.08.2018г.

Днес, 01.08.2018г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Пламен Георгиев – Председател
Антон Славчев – Заместник-председател
Антоанета Георгиева – Цонкова – член
Пламен Йоцов – член
Силвия Къдрева – член 

При участието на стенографа М.В., като изслуша доклада на Специализирана дирекция „Публичен регистър и конфликт на интереси” по сигнал с рег. № ЦУ01-С-218/ 12.06.2018г., за да се произнесе, взе предвид следното:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал, подаден по електронен път от ***.
Сигналът е насочен против Л.М. – директор на СУ „***“, град С.
По същество, в сигнала се съдържат твърдения за това, че като директор на СУ „***“ в град С., М. системно върши финансови нарушения, в това число раздава по-високи заплати само на част от колектива, нейни приближени. Назначила е на работа и свои роднини, но никой не смее да й каже нищо, под страх от уволнение, тъй като тя се ползва с протекцията на ръководител на РИО.
При проверката относно допустимостта на сигнала се установи, че същият не отговаря на изискванията на чл.48 от ЗПКОНПИ - не са посочени три имена, единен граждански номер и адрес на сигналоподателя, имената на лицето, срещу което се подава сигнала и заеманата от него висша публична длъжност, не са посочени и конкретни данни за твърдяно нарушение на разпоредбите на ЗПКОНПИ. Сигналът не е подписан.
В тази връзка, при спазване на процедурата по чл.30, ал.2 от АПК, сигналоподателят е уведомен за констатираните нередовности на посочения от него електронен адрес, но същите не са отстранени. 
От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени две имена и електронен адрес, но без посочени три имена, единен граждански номер, адрес и без подпис на сигналоподател, което дава основание да се приеме, че сигналоподателят е анонимен.
При проверка на електронната страница на СУ „****“ в гр. С. се установи, че длъжността „директор“ се заема от Л.М.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати.
В качеството си на директор на СУ „***“, град С., Л.М. не попада в обхвата на лицата, заемащи висша публична длъжност по чл.6, ал.1 от ЗПКОНПИ.
Сигналът е подаден от неидентифицирано по смисъла на чл.48, ал.1, т.1 от ЗПКОНПИ лице, което налага извода, че същият е анонимен.
Разпоредбите на чл.47, ал.6 от ЗПКОНПИ имат императивен характер и забраняват да се развива производство по установяване на конфликт на интереси по сигнал, чието авторство не може да бъде установено. 
Предвид гореизложеното, на основание чл.27, ал.2 от АПК, във вр. с чл.6, ал.1 и чл.47, ал.6 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество
Р Е Ш И: 

ПРЕКРАТЯВА производството по сигнал с рег. № ЦУ01-С-218/12.06.2018г. против Л.М. – директор на СУ „***“, град С.
На основание чл.76, ал.2 от ЗПКОНПИ прокуратурата може да протестира решението пред Административен съд- С., в едномесечен срок от съобщаването му.

